কূটনৈতিক সূত্র জানায়, গত এক বছরে মানবাধিকার পরিস্থিতির চিত্র এবং বিতর্কিত আইন প্রণয়নের মতো ঘটনায় পশ্চিমা দেশ বিশেষ করে ইউরোপীয় দেশগুলো আওয়ামী লীগ সরকারের কার্যক্রমকে খানিকটা সমালোচনার দৃষ্টিতেই মূল্যায়ন করেছে। সরকারের বিভিন্ন পদক্ষেপ ও ভূমিকা নিয়ে কয়েক মাসে পশ্চিমা দেশের বিভিন্ন সংস্থা, মানবাধিকার সংগঠন এমনকি বুদ্ধিজীবীরাও সমালোচনাধর্মী বিবৃতি দিয়েছেন। সর্বশেষ ডিজিটাল নিরাপত্তা আইন পাসে উদ্বেগ প্রকাশ করে এ আইন পর্যালোচনার আহ্বান জানিয়েছে জাতিসংঘ মানবাধিকার পরিষদও। পশ্চিমা দেশগুলোর এ অবস্থানকে বিবেচনায় নিয়ে তাদের সঙ্গে কূটনৈতিক সম্পর্ক উন্নত করতে চাইছে বিএনপি ও তাদের সমমনারা। গত পাঁচ মাসে বিএনপির পক্ষ থেকে পাশ্চাত্যের বিভিন্ন দেশে বাংলাদেশের মানবাধিকার পরিস্থিতি সম্পর্কে বিবরণ তুলে ধরা হয়েছে, বার্তাও পাঠানো হয়েছে। আগামী জাতীয় নির্বাচনের পরিবেশ নিয়ে নানা শঙ্কার কথা নানা মাধ্যমে পশ্চিমা দেশগুলোর কাছে জানিয়েছে বিএনপি। বিশেষ করে ইউরোপে বিএনপির রাজনীতিতে সক্রিয় প্রবাসীদের অনেকেই ইউরোপের বিভিন্ন দেশের পররাষ্ট্র দপ্তর, মানবাধিকার সংগঠনসহ বিভিন্ন আন্তর্জাতিক সংস্থাতেও ছুটে বেড়িয়েছেন। তাদের এ তৎপরতা এখনও অব্যাহত রয়েছে। তবে ধর্মীয় মৌলবাদী দলগুলোর সঙ্গে বিএনপির সম্পর্ক এখনও চলমান থাকায় দলটিকে ঘিরে পশ্চিমা দেশগুলোর দৃষ্টিভঙ্গির পরিবর্তন তেমন ঘটেনি বললেই চলে।